CELEX: 32021D0106
Language: sl
Date: 2021-01-28 00:00:00
Title: Izvedbeni sklep Komisije (EU) 2021/106 z dne 28. januarja 2021 o podaljšanju ukrepa, ki ga je sprejelo francosko ministrstvo za ekološki prehod, ki dovoljuje dostopnost na trgu in uporabo razkužil, ki vsebujejo propan-2-ol, v skladu s členom 55(1) Uredbe (EU) št. 528/2012 Evropskega parlamenta in Sveta (notificirano pod dokumentarno številko C(2021) 380) (Besedilo v francoskem jeziku je edino verodostojno)

1.2.2021   
               
               
                  SL
               
               
                  Uradni list Evropske unije
               
               
                  L 35/25
               
            
         IZVEDBENI SKLEP KOMISIJE (EU) 2021/106
         z dne 28. januarja 2021
         o podaljšanju ukrepa, ki ga je sprejelo francosko ministrstvo za ekološki prehod, ki dovoljuje dostopnost na trgu in uporabo razkužil, ki vsebujejo propan-2-ol, v skladu s členom 55(1) Uredbe (EU) št. 528/2012 Evropskega parlamenta in Sveta
         
            
               (notificirano pod dokumentarno številko C(2021) 380)
            
         
         (Besedilo v francoskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 55(1) Uredbe,
         ob upoštevanju naslednjega:
         
                     (1)
                  
                  
                     Francosko ministrstvo za ekološki prehod (v nadaljnjem besedilu: pristojni organ) je 13. marca 2020 v skladu s prvim pododstavkom člena 55(1) Uredbe (EU) št. 528/2012 sprejelo odločitev (ki je bila spremenjena 29. junija 2020), da za obdobje do 31. decembra 2020 dovoli dostopnost na trgu in uporabo razkužil, ki vsebujejo propan-2-ol, za človekovo osebno higieno (vrsta proizvodov 1, kot je opredeljena v Prilogi V k Uredbi (EU) št. 528/2012) (v nadaljnjem besedilu: ukrep). Pristojni organ je v skladu z drugim pododstavkom člena 55(1) navedene uredbe Komisijo in pristojne organe drugih držav članic obvestil o tem ukrepu in razlogih zanj.
                  
               
                     (2)
                  
                  
                     Glede na informacije, ki jih je predložil pristojni organ, je bil ukrep potreben zaradi varovanja javnega zdravja. Svetovna zdravstvena organizacija (SZO) je 11. marca 2020 razglasila pandemijo koronavirusne bolezni (COVID-19). Francoski parlament je 22. marca 2020 sprejel zakon o razglasitvi izrednih razmer v javnem zdravju. SZO in francosko ministrstvo za zdravje kot alternativo umivanju rok z milom in vodo priporočata uporabo razkužil za roke na osnovi alkohola kot preventivni ukrep proti širjenju bolezni COVID-19. Formulacija proizvoda, ki jo zajema ukrep, je v skladu s formulacijo na osnovi propan-2-ola, ki jo priporoča SZO.
                  
               
                     (3)
                  
                  
                     Formulacija na osnovi propan-2-ola, ki jo priporoča SZO, vsebuje propan-2-ol kot aktivno snov. Propan-2-ol je odobren za uporabo v biocidnih proizvodih vrste proizvodov 1 (človekova osebna higiena), kot je opredeljena v Prilogi V k Uredbi (EU) št. 528/2012.
                  
               
                     (4)
                  
                  
                     Od izbruha pandemije COVID-19 je povpraševanje po razkužilih v Franciji izjemno veliko, kar je povzročilo neprimerljivo pomanjkanje ponudbe takih proizvodov. Pred ukrepom v Franciji v skladu z Uredbo (EU) št. 528/2012 niso bila odobrena nobena razkužila za roke. Bolezen COVID-19 resno ogroža javno zdravje v Franciji in dodatna razkužila so ključnega pomena za obvladovanje njenega širjenja, glede na to, da umivanje rok z milom in vodo ni vedno mogoče.
                  
               
                     (5)
                  
                  
                     Komisija je 10. septembra 2020 v skladu s tretjim pododstavkom člena 55(1) Uredbe (EU) št. 528/2012 prejela utemeljeno zahtevo pristojnega organa za podaljšanje ukrepa. Zahteva je bila vložena na podlagi zaskrbljenosti, da bi lahko COVID-19 ogrožal javno zdravje po 31. decembru 2020, in ob upoštevanju, da je dovolitev dostopnosti dodatnih razkužil na trgu bistvenega pomena za obvladovanje nevarnosti, ki jo predstavlja COVID-19 in ki je ni mogoče obvladati z drugimi ukrepi.
                  
               
                     (6)
                  
                  
                     Po navedbah pristojnega organa se pričakuje nadaljnje povečanje povpraševanja po razkužilih. Pristojni organ kljub obstoju alternativ na osnovi etanola meni, da je treba ohraniti raznoliko ponudbo razkužil na trgu, da se zmanjša tveganje za morebitno pomanjkanje surovin.
                  
               
                     (7)
                  
                  
                     Pristojni organ spodbuja izvajalce dejavnosti, ki so izkoristili ukrep, naj čim prej zaprosijo za redno odobritev proizvoda. En izvajalec dejavnosti je potrdil, da namerava zaprositi za redno odobritev svojega razkužila na osnovi propan-2-ola.
                  
               
                     (8)
                  
                  
                     Ker COVID-19 še naprej ogroža javno zdravje in take nevarnosti v Franciji ni mogoče ustrezno obvladati brez dovolitve dostopnosti dodatnih razkužil na trgu, je primerno pristojnemu organu dovoliti podaljšanje ukrepa za obdobje največ 550 dni od dneva po izteku začetnega obdobja 180 dni od odločitve pristojnega organa z dne 13. marca 2020.
                  
               
                     (9)
                  
                  
                     Ukrepi iz tega sklepa so v skladu z mnenjem Stalnega odbora za biocidne proizvode –
                  
               SPREJELA NASLEDNJI SKLEP:
         
            Člen 1
            Francosko ministrstvo za ekološki prehod lahko do 13. marca 2022 podaljša ukrep za dovolitve dostopnosti na trgu in uporabe razkužil, ki vsebujejo propan-2-ol, za človekovo osebno higieno.
         
         
            Člen 2
            Ta sklep je naslovljen na francosko ministrstvo za ekološki prehod.
         
         
            V Bruslju, 28. januarja 2021
            
               
                  Za Komisijo
               
               Stella KYRIAKIDES
               
                  Članica Komisije
               
            
         
         
            (1)  UL L 167, 27.6.2012, str. 1.